Medlemmerne af Teknik og Miljø i Mariagerfjord Kommune mødtes ekstraordinært i dag for at besigtige slagterigrunden i Hadsund.

Stort set alle medlemmerne i Teknik og Miljø mente, at de gamle bygninger på slagterigrunden skal rives ned. - Det er i ekstrem dårlig stand. Altså alt kan renoveres, men det er så dårligt, at det ikke er det værd, siger Svend Madsen (V), der er næstformand i udvalget. Det var dog ikke alle, der var enige om nedrivningerne. SF's Melanie Simick var den eneste, der ønskede sagen i byrådet. - Jeg synes, at det er sådan en smuk bygning. Den er fra 1921 og jeg synes, at det er en del af Hadsunds sjæl. Derfor vil jeg gerne have en bred debat om det, og det er grunden til, at jeg gerne vil have den taget op i byrådet, siger hun. Men Svend Madsen udelukker ikke, at Melanie Simick også gør det for at profilere sig selv. - Det er der heller ikke noget i vejen for, siger han. Det er dog slet ikke årsagen, siger Melanie Simick. - Når der er noget, som betyder meget for mig, så tager jeg det op i byrådet. Når jeg ligesom kan mærke, at det går imod mit hjerte. Det er slet ikke for at profilere mig selv, det gider jeg ikke, siger Melanie Simick. Hun ved dog godt, at bygningerne på den gamle slagterigrund ikke har de største chancer for at blive stående. - Nej jeg tror ikke, at det ændrer noget, men det er bare så vigtig at få en debat omkring det, siger hun. Området skal omdannes til to dagligvarebutikker, op til 70 etageboliger og mulighed for et tankanlæg.